text: X I.
  AEgrè tamen haec ferre Senatores. Quare cum post annos imperii xxxvii, vitae lv. ut auctor est Dionysius, apud Capreae paludem videri desiisset, conspiratione patrum necatum eum plerique tradidêre. Cui narrationi quidem si habenda sit fides, quin id iniquissimum factum fuerit Senatorum, dubitari haud debet. Neque enim, tyrannidem exercuisse Romulum, colligere est. Ferocius quidem ei tribuitur ingenium. Sed ferenda sunt Principum ingenia; optimi votis exposcendi, qualescunque tolerandi; neque Rebuspubl. usui sunt crebrae Principum mutationes. Quae monita apud Tacitum passim leguntur.